Bernat Povill i Mireia Drets són distingits com a millors esportistes d’Olesa – La Bústia
Per Esports 21 de Novembre de 2019 a les 17:00 0 202 Visites
El jugador del FC Barcelona de futbol sala, Bernat Povill i la gimnasta Mireia Drets van ser distingits com a millors esportistes d’Olesa en la 3a Nit de l’Esport Local que va tenir lloc a l’Escorxador. Povill ha debutat amb la samarreta blaugrana a Europa mentre que Drets va ser campiona de paral·leles i cinquena classificada al Campionat d’Espanya (nivell 5).
El premi més repartit va ser el de gestes esportives que van recollir entitats i esportistes individuals olesans que la temporada passada van aconseguir algun títol o ascens de categoria. El premi a la millor tasca tècnica a Jonathan López, entrenador de l’equip sènior del FS Olesa.
El premi a l’organització d’esdeveniments esportius va ser per la Trial de les Ermites d’Olesa; el reconeixement per l’aniversari de la fundació d’una entitat esportiva va ser per a la Unió Ciclista d’Olesa (UCO); el premi a l’esport adaptat se’l va adjudicar Montse Alcoba, del CE Powerlifting Ollesa.
El moment més emotiu i més ovacionat per als assistents a la gala va ser el premi a la dedicació esportiva a títol pòstum per a Josep Lluís Amador, del Club de Tir amb Arc Olesa. La seva família va recollir la distinció i l’ovació de la comunitat esportiva d’Olesa.
Fotografia: Víctor Gómez, jugador del RCD Espanyol, també va ser distingit [Ajuntament]
Etiquetes: Futbol salaGimnàstica